Document ID: 31994L0068

ΟΔΗΓΙΑ 94/68/EK ΤΗΣ ΕΠΙΤΡΟΠΗΣ της 16ης Δεκεμβρίου 1994 για την προσαρμογή στην τεχνική πρόοδο της οδηγίας 78/318/EOK του Συμβουλίου περί προσεγγίσεως των νομοθεσιών των κρατών μελών περί των διατάξεων υαλοκαθαριστήρα και εκτοξευτήρα ύδατος των οχημάτων με κινητήρα
ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/156/EOK του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους (1), όπως τροποποιήθηκε τελευταία από την οδηγία 93/81/EOK της Επιτροπής (2), και ιδίως το άρθρο 13 παράγραφος 2,
την οδηγία 78/318/EOK του Συμβουλίου της 21ης Δεκεμβρίου 1977 περί προσεγγίσεως των νομοθεσιών των κρατών μελών περί των διατάξεων υαλοκαθαριστήρα και εκτοξευτήρα ύδατος των οχημάτων με κινητήρα, όπως τροποποιήθηκε από τη συμφωνία για τον EOX (3), και ιδίως το άρθρο 5,
Εκτιμώντας:
ότι η οδηγία 78/318/EOK είναι μία από τις επί μέρους οδηγίες της διαδικασίας έγκρισης EOK τύπου που θεσπίστηκε με την οδηγία 70/156/EOK- ότι, συνεπώς, οι διατάξεις της οδηγίας 70/156/EOK που αφορούν τα συστήματα, τα κατασκευαστικά στοιχεία και τις ιδιαίτερες τεχνικές μονάδες των οχημάτων, ισχύουν και για την παρούσα οδηγία-
ότι, ειδικότερα, βάσει του άρθρου 3 παράγραφος 4 και του άρθρου 4 παράγραφος 3 της οδηγίας 70/156/EOK, κάθε επιμέρους οδηγία πρέπει να συνοδεύεται από έγγραφο πληροφοριών, το οποίο να περιέχει τα σχετικά σημεία του παραρτήματος I της εν λόγω οδηγίας, καθώς και από πιστοποιητικό έγκρισης τύπου βασισμένο στο παράρτημα VI, προκειμένου να καθίσταται δυνατή η μηχανογράφηση της εν λόγω έγκρισης τύπου-
ότι η οδηγία 77/649/EOK του Συμβουλίου της 27ης Σεπτεμβρίου 1977 περί προσεγγίσεως των νομοθεσιών των κρατών μελών που αφορούν στο οπτικό πεδίο του οδηγού των οχημάτων με κινητήρα (4), όπως τροποποιήθηκε τελευταία από την οδηγία 90/630/EOK της Επιτροπής (5), η οποία θεσπίζει διαδικασία καθορισμού των διαφόρων χαρακτηριστικών των οχημάτων, πρέπει να διατηρηθεί-
ότι, υπό το φως της τεχνικής προόδου, είναι δυνατή η προσαρμογή της οδηγίας 78/318/EOK ώστε οι προδιαγραφές και οι διαδικασίες δοκιμών να προσεγγίσουν περισσότερο τις παρούσες συνθήκες λειτουργίας των συστημάτων αυτών-
οι διατάξεις της παρούσας οδηγίας είναι σύμφωνες με τη γνώμη της επιτροπής για την προσαρμογή στην τεχνική πρόοδο που έχει συσταθεί βάσει της οδηγίας 70/156/EOK,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 78/318/EOK τροποποιείται ως εξής:
1. Στο άρθρο 1, οι όροι "όπως ορίζεται στο παράρτημα I της οδηγίας 70/156/EOK", αντικαθίσταται από τους όρους "όπως ορίζεται από το παράρτημα II Α της οδηγίας 70/156/EOK".
2. Το άρθρο 2 τροποποιείται ως εξής:
α) στην πρώτη περίπτωση, οι όροι "των παραρτημάτων I έως V", αντικαθίστανται από τους όρους "των σχετικών παραρτημάτων"-
β) στη δεύτερη και τρίτη περίπτωση, οι όροι "κατά την έννοια του άρθρου 9α της οδηγίας 70/156/EOK", αντικαθίστανται από τους όρους "κατά την έννοια του άρθρου 2 της οδηγίας 70/156/EOK".
3. Το άρθρο 3 τροποποιείται ως εξής:
α) η παράγραφος 1 τροποποιείται ως εξής:
i) στην πρώτη περίπτωση, οι όροι "των παραρτημάτων I έως IV", αντικαθίστανται από τους όρους "των σχετικών παραρτημάτων".
ii) στη δεύτερη περίπτωση οι όροι "κατά την έννοια του άρθρου 9α της οδηγίας 70/156/EOK", αντικαθίστανται από τους όρους "κατά την έννοια του άρθρου 2 της οδηγίας 70/156/EOK".
β) στην παράγραφο 2, οι όροι "κατά την έννοια του άρθρου 9α της οδηγίας 70/156/EOK", αντικαθίστανται από τους όρους "κατά την έννοια του άρθρου 2 της οδηγίας 70/156/EOK".
4. Στο άρθρο 4, το σημείο "2.2" αντικαθίσταται από το σημείο "2.1".
5. Στο άρθρο 5, οι όροι "των παραρτημάτων I έως VII", αντικαθίστανται από τους όρους "των παραρτημάτων".
6. Ο κατάλογος παραρτημάτων και τα παραρτήματα I, II, VI, και VII τροποποιούνται σύμφωνα με το παράρτημα της παρούσας οδηγίας.
Άρθρο 2
1. Από 1ης Ιουλίου 1995, τα κράτη μέλη δεν μπορούν, για λόγους που αφορούν τα συστήματα υαλοκαθαριστήρων και εκτοξευτήρων ύδατος:
- να αρνηθούν, για έναν τύπο μηχανοκίνητου οχήματος ή έναν τύπο συστήματος υαλοκαθαριστήρων και εκτοξευτήρων ύδατος, τη χορήγηση έγκρισης τύπου EOK ή εθνικής έγκρισης τύπου,
ή
- να απαγορεύσουν την ταξινόμηση, την πώληση ή τη θέση σε κυκλοφορία οχημάτων ή την πώληση ή τη θέση σε λειτουργία συστημάτων υαλοκαθαριστήρων και εκτοξευτήρων ύδατος,
εφόσον τα συστήματα υαλοκαθαριστήρων και εκτοξευτήρων ύδατος πληρούν τις απαιτήσεις της οδηγίας 78/318/EOK, όπως τροποποιείται από την παρούσα οδηγία.
2. Από 1ης Ιανουαρίου 1996, τα κράτη μέλη:
- δεν χορηγούν πλέον την έγκριση τύπου EOK
και
- μπορούν να αρνηθούν να χορηγήσουν την εθνική έγκριση τύπου,
για έναν τύπο οχήματος για λόγους που αφορούν τα συστήματα υαλοκαθαριστήρων και εκτοξευτήρων ύδατος, καθώς και για έναν τύπο συστήματος εκτοξευτήρων ύδατος, εφόσον δεν πληρούνται οι απαιτήσεις της οδηγίας 78/318/EOK, όπως τροποποιείται από την παρούσα οδηγία.
3. Κατά παρέκκλιση από την παράγραφο 2, όσον αφορά τα ανταλλακτικά, τα κράτη μέλη εξακολουθούν να χορηγούν την έγκριση τύπου EOK για συστήματα εκτοξευτήρων ύδατος σύμφωνα με την αρχική διατύπωση του κειμένου της οδηγίας 78/318/EOK, εφόσον τα εν λόγω συστήματα εκτοξευτήρων ύδατος:
- πρόκειται να τοποθετηθούν σε όχημα ήδη εν χρήσει
και
- πληρούν τις απαιτήσεις της εν λόγω οδηγίας, που ισχύουν όταν καταχωρήθηκαν τα οχήματα για πρώτη φορά.
Άρθρο 3
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από την 1η Ιουλίου 1995. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 16 Δεκεμβρίου 1994.

Labels: 10
7
8
15